Ondřej Čelůstka

Ondřej Čelůstka (sündinud 18. juunil 1989 Zlínis) on Tšehhi jalgpallur, kes mängib kaitsjana Tšehhi kõrgliiga klubis Praha Sparta ja Tšehhi jalgpallikoondises.

Ta alustas klubikarjääri Zlíni Fastavis, mille meeskonnas debüteeris ta Tšehhi kõrgliigas hooajal 2007–08. 2009. aastal liitus ta Praha Slaviaga. Hooaja 2009–10 teises pooles oli ta laenul Itaalia klubis Palermo, mille meeskonnas sai ta Itaalia kõrgliigas kirja ühe mängu.

2011. aasta juulis liitus ta Türgi kõrgliiga klubiga Trabzonspor. UEFA Meistrite Liiga hooaja 2011–12 esimeses alagrupimängus 14. septembril 2011 lõi Čelůstka võõral väljakul värava AC Milani vastu, tuues Trabzonsporile 1:0 võidu. Hooajal 2013–14 oli ta Trabzonsporist laenul Inglismaa kõrgliiga klubis Sunderland.

Hooajal 2014–15 mängis Čelůstka Saksamaa esiliiga klubis 1. FC Nürnberg. Seejärel naasis ta Türgi kõrgliigasse, mängides viis hooaega Antalyaspori ridades.

2020. aasta juulis liitus ta Spartaga.

Tšehhi jalgpallikoondises tegi Čelůstka debüüdi 15. novembril 2013 sõprusmängus Kanada vastu ja lõi selles mängus ka koondisekarjääri esimese värava. Ta kuulub Tšehhi koondisse 2020. aasta Euroopa meistrivõistlustel.

Kategooria:Tšehhi jalgpallurid
Kategooria:Palermo FC mängijad
Kategooria:Sunderland AFC mängijad
Kategooria:1. FC Nürnbergi jalgpallurid
Kategooria:Serie A mängijad
Kategooria:Premier League'i mängijad
Kategooria:Sündinud 1989